b'\n_START_ARTICLE_\nGri\xc5\xbee, \xc5\xbdalec\n_START_SECTION_\nZgodovina\n_START_PARAGRAPH_\n\xc4\x8ceprav se prvi zapisi o obstoju Gri\xc5\xbe pojavijo \xc5\xa1ele leta v poznem srednjem veku, je v neposredni bli\xc5\xbeini Gri\xc5\xbe mogo\xc4\x8de zaslediti \xc5\xa1e starej\xc5\xa1e sledove poselitve._NEWLINE_Pri tem imamo v mislih predvsem keltske gomile iz obdobja Starej\xc5\xa1e \xc5\xbeelezne dobe. Gomile so razporejene po obronkih vzpetine Hom in segajo vse tja do Spodnjih Gri\xc5\xbe. Nekaj gomil je danes \xc5\xbee odkopanih, dasiravno se najdbe ne morejo primerjati z zakladi, ki so jih na\xc5\xa1li v podobnih grobi\xc5\xa1\xc4\x8dih na Dolenjskem. Na bre\xc5\xbeinah reke Savinje pa so arheologi na\xc5\xa1li kipec, ki upodablja \xc5\xbeensko, spojeno z ra\xc4\x8djo figuro in najverjetneje predstavlja lokalno bo\xc5\xbeanstvo reke Savinje._NEWLINE_O rimski ekspanziji na gri\xc5\xa1kih tleh zaenkrat \xc5\xa1e ni bilo najdenih sledi. K temu najverjetneje najbolj pripomore dejstvo, da so se Rimljani raje zadr\xc5\xbeevali v dolinskih in la\xc5\xbeje dostopnih obmo\xc4\x8djih. 10 km od Gri\xc5\xbe je le\xc5\xbealo eno ve\xc4\x8djih rimskih mest na Slovenskem, anti\xc4\x8dna Celeia, dana\xc5\xa1nje Celje._NEWLINE_V srednjem veku se pisna omemba Gri\xc5\xbe prvi\xc4\x8d pojavi \xc5\xbee leta 1241, \xc4\x8deprav se domneva da je bilo obmo\xc4\x8dje poseljeno \xc5\xbee v \xc4\x8dasu prihoda Slovanov._NEWLINE_\xc4\x8ceprav so pogosto Gri\xc5\xbee ve\xc4\x8dje in tudi ponekod starej\xc5\xa1e od drugih slovenskih trgov, jim ta naziv ni bil nikoli dodeljen, kar je najverjetneje posledica odmaknjenosti od glavnih prometnih poti skozi dolino in velika povr\xc5\xa1ina, po kateri je naselje ratreseno. Eden izmed razlogov je najbr\xc5\xbe tudi ta, da Gri\xc5\xbee nimajo strnjenega jedra, zna\xc4\x8dilnega za ve\xc4\x8dino trgov in mest.'